Marcin Lewandowski

| Mitalit | Mitalit | Mitalit |  |
| --- | --- | --- | --- |
|  Marcin Lewandowski |  Marcin Lewandowski |  Marcin Lewandowski |  |
Maa:  Puola
Miesten yleisurheilu
| MM-kilpailut  | MM-kilpailut  | MM-kilpailut  |  |
|  Pronssia | Doha 2019 | 1 500 m |  |
| Sisäratojen MM-kilpailut  | Sisäratojen MM-kilpailut  | Sisäratojen MM-kilpailut  |  |
|  Hopeaa | Birmingham 2018 | 1 500 metriä |  |
| EM-kilpailut  | EM-kilpailut  | EM-kilpailut  |  |
|  Kultaa | Barcelona 2010 | 800 m |  |
|  Hopeaa | Amsterdam 2016 | 800 m |  |
|  Hopeaa | Berliini 2018 | 1 500 m |  |
| Sisäratojen EM-kilpailut  | Sisäratojen EM-kilpailut  | Sisäratojen EM-kilpailut  |  |
|  Kultaa | Praha 2015 | 800 m |  |
|  Kultaa | Belgrad 2017 | 1 500 m |  |
|  Kultaa | Glasgow 2019 | 1 500 m |  |
|  Hopeaa | Pariisi 2011 | 800 m |  |
|  Hopeaa | Toruń 2021 | 1 500 m |  |
Marcin Przemysław Lewandowski (s. 13. kesäkuuta 1987 Szczecin) on puolalainen keskimatkojen juoksija.
Lewandowski oli neljäs alle 20-vuotiaiden MM-kilpailuissa 2006 ja voitti kultaa alle 23-vuotiaiden EM-kilpailuissa 2007. Hän karsiutui välierissä Pekingin olympialaisissa 2008. Vuonna 2009 Lewandowski oli kuudes Torinon sisäratojen EM-kilpailuissa ja kahdeksas Berliinin MM-kilpailuissa. Samana vuonna hän voitti hopeaa alle 23-vuotiaiden EM-kilpailuissa maanmiehensä Adam Kszczotin voittaessa kultaa. Barcelonan EM-kilpailuissa 2010 hän voitti 800 metrin juoksun ajalla 1.47,07. Adam Kszczot sijoittui tällä kertaa kolmanneksi. Pariisin EM-halleissa 2011 Lewandowski sijoittui 800 metrillä toiseksi Adam Kszczotin voittamassa kilpailussa. Saman vuoden Daegun MM-kilpailuissa hän oli neljäs. Istanbulin sisäratojen MM-kilpailuissa 2012 Lewandowski keskeytti välierissä. Saman vuoden Lontoon olympialaisissa hän karsiutui 800 metrin välierissä.
Göteborgin EM-halleissa 2013 Lewandowski sijoittui 1 500 metrin juoksussa neljänneksi. Moskovan MM-kilpailuissa hän sijoittui 800 metrillä neljänneksi. Sopotin MM-hallikilpailuissa 2014 hän tuli maaliin kolmantena 800 metrin juoksussa, mutta hänet hylättiin ratarikon vuoksi. Hän kuului Puolan joukkueeseen, joka saavutti IAAF World Relays -kilpailuissa hopeaa 4 × 800 metrin viestissä 2014. Zürichin EM-kilpailuissa 2014 hän sijoittui 800 metrillä viidenneksi. Prahan EM-hallikilpailuissa 2015 hän voitti kultaa 800 metrillä. Hän saavutti IAAF World Relays -kilpailuissa hopeaa 4 × 800 metrin viestissä jälleen 2015. Pekingin MM-kilpailuissa 2015 hän karsiutui 800 metrin välierissä. Amsterdamin EM-kilpailuissa 2016 Lewandowski sijoittui 800 metrillä toiseksi Adam Kszczotin voittamassa kilpailussa. Rio de Janeiron olympialaisissa 2016 hän oli 800 metrillä kuudes.
Lewandowski voitti sisäratojen Euroopan-mestaruuden 1 500 metrillä Belgradissa 2017 ajalla 3.44,82. Hän sai IAAF World Relays -kilpailuissa pronssia 4 × 800 metrin viestissä 2017. Lontoon MM-kilpailuissa 2017 hän sijoittui 1 500 metrillä seitsemänneksi ja karsiutui 800 metrillä välierissä. Birminghamin MM-hallikilpailuissa 2018 hän saavutti 1 500 metrillä hopeaa ajalla 3.58,39. Saman vuoden Berliinin EM-kilpaiuissa hän sai 1 500 metrillä hopeaa ajalla 3.38,14. Hän voitti 1 500 metrin sisäratojen Euroopan-mestaruuden Glasgow'ssa 2019 ajalla 3.42,85. Dohan MM-kilpailuissa 2019 hän saavutti pronssia 1 500 metrillä maansa ennätyksellä 3.31,46. Toruńin EN-hallikilpailuissa 2021 hän sai 1 500 metrillä hopeaa ajalla 3.38,06. Vuodelle 2021 siirretyissä Tokion olympialaisissa hän keskeytti 1 500 metrin välieräjuoksun.